b'\n_START_ARTICLE_\nKnelere\n_START_SECTION_\nUtseende\n_START_PARAGRAPH_\nSt\xc3\xb8rrelsen varierer fra en til femten centimeter. Bakkroppen (abdomen) har to lange haletr\xc3\xa5der (cerci) og hanner har enda et par utvekster (styli). De fleste har vinger.  Det f\xc3\xb8rste paret er noe tykkere og det bakerste er fine gjennomskinnelig flygevinger. Bakvingene er vanligvis foldet sammen under forvingene._NEWLINE_Hodet har en lett gjenkjennelig trekantet form. Fasett\xc3\xb8ynene er noks\xc3\xa5 store som naturlig for dyr som finner bytte ved hjelp av synet, og utst\xc3\xa5ende. Spesielt for knelere er at de kan dreie hodet p\xc3\xa5 en slik m\xc3\xa5te at de kan se over skulderen, noe som er unikt og uvanlig hos insekter. Munndelene er bitende, men ikke spesielt store, antennene er tr\xc3\xa5dformet, lange og tynne, uten utvidet klubbe, men hos noen arter er det hanner med fj\xc3\xa6rformede antenner.  _NEWLINE_Det fremste beinparet, kanskje s\xc3\xa6rlig l\xc3\xa5rene (femorae) er kraftig utviklet, alle f\xc3\xb8tter (tarsi) har fem ledd.  P\xc3\xa5 alle beinpar er hoftene (coxae) lange og henger ned under kroppen. Forkroppen (prothorax) er mer eller mindre forlenget, typisk lang og tynn. Forl\xc3\xa5ret og -leggen har nesten alltid pigger p\xc3\xa5 undersiden, de to piggete overflatene foldes mot hverandre og gj\xc3\xb8r at kneleren kan gripe byttedyret og holde det i et fast grep. Lignende frambein finnes hos andre insekter som lever som rovdyr, som nettvingefamilien Mantispidae og noen arter i fluefamilien Ephydridae. _NEWLINE_Kj\xc3\xb8nnsorganene er skjulte hos begge kj\xc3\xb8nn, i sjuende bakkroppssegment hos hunnen og i det niende hos hannen.\n_START_SECTION_\nLevevis\n_START_PARAGRAPH_\nDe fleste knelere beveger seg langsomt, og er dagaktive insekter som lever av andre sm\xc3\xa5 dyr, mest andre insekter. I angrepsstilling sitter de med brystet hevet og fangbena fremstrakt s\xc3\xa5 de minner om en som ber. St\xc3\xb8rre arter kan til og med i noen tilfelle ta sm\xc3\xa5 frosker, \xc3\xb8gler og enda til sm\xc3\xa5 fugler og pattedyr. Noen arter er kamuflerte ved at de har bladlignende utvekster p\xc3\xa5 bein eller kroppen, de fleste har farger som gj\xc3\xb8r at de g\xc3\xa5r mer eller mindre i ett med omgivelsene. _NEWLINE_Under parring er hannen sv\xc3\xa6rt utsatt. Det er ikke uvanlig at den glupske hunnen spiser p\xc3\xa5 hannen,og noen ganger river av hodet etter akten. Dette er grotesk, men samtidig er det n\xc3\xa6ring til hunnen som skal legge egg og s\xc3\xb8rge for artens videre eksistens. Hannen (eller det som er igjen av ham) fortsetter parringen selv om han er delvis oppspist, parringsbevegelsene blir kontrollert av ganglier (nervesentre) i bakkroppen. Det er omstridt hvor utbredt slik seksuell kannibalisme er i naturen, de fleste observasjonene av det er gjort p\xc3\xa5 individer i fangenskap i en situasjon som er noe ulik den som finnes i artenes naturlige milj\xc3\xb8. Hunnen legger eggene i noen kapsler (oothecae) som hun fester til vegetasjonen. Hver kapsel inneholder gjerne noen titalls egg og dannes av et skumaktig sekret som herder til en hard masse i kontakt med luften.  _NEWLINE_Noen arter har yngelpleie, noe som er uvanlig hos insekter. _NEWLINE_Mantodea er hemimetabole insekter, de har ufullstendig forvandling.  Nymfene ligner p\xc3\xa5 sm\xc3\xa5 utgaver av de voksne, bortsett fra at de mangler vinger. Knelernymfer b\xc3\xa6rer ofte bakkroppen krummet opp over ryggen.\n_START_SECTION_\n\xc3\x85 lure fienden\n_START_PARAGRAPH_\nKnelere har ikke stridulasjonsapparat, de spiller eller synger ikke slik som de n\xc3\xa6rt beslektede gresshoppene. Men noen knelere har et \xc3\xb8re p\xc3\xa5 det midterst brystsegmentet. Med dette \xc3\xb8ret kan de oppfatte lyden fra flaggermus, og kan derfor lure flaggermusene, ved \xc2\xab\xc3\xa5 slippe seg ned\xc2\xbb like f\xc3\xb8r flaggermusen angriper. Noen knelere har sterke farger og \xc3\xb8yelignende flekker p\xc3\xa5 bakvingene, som de folder ut om de f\xc3\xb8ler seg truet. Disse flekkene kan v\xc3\xa6re nok til \xc3\xa5 skremme bort en fugl.'